SKRIFTLIG FORESPØRGSEL E-0027/00

af Nelly Maes (Verts/ALE) og Bart Staes (Verts/ALE) til Kommissionen

(19. januar 2000)

Om: Menneskerettigheder i Tyrkiet

Verden er ikke blevet fredeligere siden afslutningen af den kolde krig. Trods fremkomsten af nye aktører er statsmagten stadig ansvarlig for hovedparten af torturtilfældene. Den i London hjemmehørende stiftelse Medical Foundation for the Care of Victims of Torture har gennem længere tid taget sig af ofre for mishandling og (krigs)vold.

Langt den største gruppe patienter i Medical Foundation for the Care of Victims of Torture kommer fra Kurdistan i Tyrkiet. Alex Sklan, der er medarbejder ved stiftelsen, beskriver i dagbladet De Morgen fredag den 24. december 1999 Tyrkiet som en torturstat. Mishandling er et endemisk og rutinemæssigt forekommende fænomen som led i den såkaldte opretholdelse af ro og orden.

1. Er Kommissionen bekendt med det arbejde, som Medical Foundation for the Care of Victims of Torture i London udfører til fordel for ofrene for mishandling og krigsvold? a) Vil Kommissionen i benægtende fald orientere sig udførligt om aktiviteterne i Medical Foundation for the Care of Victims of Torture under henvisning til betydningen heraf for den fælles udenrigs- og sikkerhedspolitik og udvidelsen af Den Europæiske Union? b) Kan Kommissionen i bekræftende fald tilslutte sig, at langt den største gruppe patienter i Medical Foundation for the Care of Victims of Torture kommer fra Kurdistan i Tyrkiet, således som det anføres af stiftelsens medarbejder Alex Sklan?

2. Finder Kommissionen, at det af Alex Sklan benyttede udtryk torturstat er anvendeligt for Tyrkiets vedkommende? Er det i benægtende fald Kommissionens opfattelse, at en medarbejder ved en instans specialiseret i behandling af ofre for mishandling og (krigs)vold med urette benytter udtrykket torturstat om Tyrkiet? Hvordan forklarer Kommissionen i givet fald, at langt den største gruppe patienter i Medical Foundation for the Care of Victims of Torture kommer fra Kurdistan i Tyrkiet, således som det anføres af stiftelsens medarbejder Alex Sklan?

3. Kan Kommissionen tilslutte sig opfattelsen hos stiftelsens medarbejder Alex Sklam, at mishandling er et endemisk og rutinemæssigt forekommende fænomen som led i den såkaldte opretholdelse af ro og orden? Hvorfor kan Kommissionen i benægtende fald ikke tilslutte sig denne opfattelse, og hvordan kan dens holdning forenes med det forhold, at langt den største gruppe patienter i Medical Foundation for the Care of Victims og Torture kommer fra Kurdistan i Tyrkiet, således som det anføres af stiftelsens medarbejder Alex Sklan?

Svar afgivet på Kommissionens vegne af Günter Verheugen

(23. februar 2000)

Kommissionen er i regelmæssig kontakt med en lang række ikke-statslige organisationer (NGO), hvis aktiviteter den i visse tilfælde finansierer via flere bistandsprogrammer. Kommissionen har deltaget i finansieringen af flere projekter forelagt af den organisation, som det ærede medlem nævner.

Hvad Tyrkiet angår har Kommissionen hvert år siden november 1998 i forbindelse med sin periodiske rapport foretaget en analyse af landets situation i forhold til Københavnskriterierne. I sin sidste rapport, som blev vedtaget i oktober 1999(1), anførte den, at der er alvorlige problemer med hensyn til respekten for menneskerettigheder og beskyttelse af mindretal. Tortur er ikke et systematisk fænomen, men er stadig udbredt [...]. Kommissionen har siden 1993 finansieret de forskellige centre for torturofre inden for rammerne af programmet for den tyrkiske stiftelse for menneskerettigheder.

Kommissionen mener, at førtiltrædelsesstrategien for Tyrkiet, som blev vedtaget af Det Europæiske Råd i Helsingfors, vil fremme og støtte demokratiseringsprocessen i landet.

(1) KOM(1999) 514 endelig udg.